שלמה מעוז

ביוגרפיה

מעוז נולד בעיראק וגדל בנווה מונוסון. למד לתואר ראשון בכלכלה באוניברסיטה העברית בירושלים. מעוז החל את הקריירה שלו ככתב ועורך כלכלי בעיתון ג'רוזלם פוסט, במקביל ללימודיו בלונדון, במסגרתם קיבל תואר מוסמך מבית הספר לכלכלה של לונדון. לאחר סיום לימודיו בלונדון ושובו לארץ, מילא מעוז מספר תפקידים בכירים בשירות הציבורי.
מעוז מרצה בתחומי הכלכלה והפיננסים, ובין היתר, במסלול האקדמי המכללה למינהל. מעוז הוא פרשן כלכלי ברשת ב' של קול ישראל ברדיו. שימש כפרשן גם בתוכנית הטלוויזיה "לילה כלכלי" בערוץ 10, מאז מרץ 2009 ועד אפריל 2014, אז הודח בשל השתתפותו בתוכנית המיזם של זכיינית ערוץ 2, רשת. מעוז מתמחה בניתוח סוגיות כלכליות ופיננסיות, ועוסק גם בשאלות של תמחור, מיסוי, מסחר בשוק ההון ובמטבע חוץ, ובגיוס כספים.
במאמר שפרסם בשנת 1983 התריע כי המניות הבנקאיות הן פצצת זמן כלכלית ופוליטית, זמן לא רב לפני נפילת שעריהן והתרחשות המפולת בשערי המניות בבורסה באותה תקופה. לאחר קריסת המניות נאבק כעורך הכלכלי של הג'רוזלם פוסט, להדחת האחראים.
בתחילת שנות ה-90 מונה מעוז לתפקיד היועץ הכלכלי לשר האוצר יצחק מודעי. בתפקידו יזם וביצע רפורמות בשוק ההון, המיסוי, הביטוח הלאומי, רגולציה בשווקים השונים ותיאום וקשרי עבודה עם הכנסת ובנק ישראל.
בהמשך שימש כציר כלכלי בשגרירות ישראל בבריטניה מטעם משרד האוצר במשך חמש שנים. כנספח מסחרי מטעם משרד התמ"ת בלונדון במשך שנתיים וכנציג משרד התקשורת בעיר זו.]
מאז דצמבר 2008, מכהן מעוז כיו"ר הדירקטוריון של חברת הכשרת היישוב בע"מ. הוא כיהן גם כיו"ר אקסלנס נשואה קרנות נאמנות בע"מ.
בפברואר 2012 מונה לכלכלן הראשי של בית ההשקעות "אלפא פלטינום". החברה קרסה ב-2013 על רקע טענות לגניבת כספי לקוחות, ומעוז היה בין הנתבעים אזרחית בפרשה, אך שמו הוסר מרשימת הנתבעים לאחר מספר חודשים.
לקראת הבחירות לכנסת התשע עשרה הודיע על התמודדות בפריימריס בליכוד על משבצת מחוז דן, בתמיכתו של ראש הממשלה נתניהו. בסופו של יום מעוז לא נבחר. סמוך לבחירות הוא תקף את שיטת הפריימריז בליכוד וטען כי היא אינה דמוקרטית, בשל פעילות הסחר-מכר של קבלני קולות.
ב-2013 אמר מעוז בהקשר של משבר הדיור בישראל כי הדבר נובע מעודף רגולציה, בפרט בתחום איכות הסביבה, הגורמת להכפלת עלויות הבנייה. לאור זאת הוא קרא לפרק את המשרד להגנת הסביבה.
ב-2014 הוצג מעוז כ"כלכלן ראשי" בפרסומות מטעם קרן אור שקרסה תוך טענות להונאת פונזי. מעוז שלח מכתב לאנשי הקרן שבו מחה על השימוש בשמו ובתמונתו ללא אישורו. גם מפרק הקרן קבע שמעורבותו של מעוז בקרן הייתה משנית: מעוז לא שימש ככלכלן של הקרן ולא התווה את תוכניתה העסקית, אלא נשכר ככלכלן-מאקרו לכלל החברות ב"קבוצת טפירו".
בעונה הרביעית של הסדרה הקומית "שנות ה-80", ששידורה החל ב-2018, הופיע שלמה מעוז בחלק מהפרקים בתפקיד ראש עיריית טירת הכרמל. בדמות אותה הוא מגלם, הוא עשה שימוש גם בשפת אמו, ערבית עיראקית.
מעוז מכהן כדירקטור בחברות צים, דיסקונט חיתום והנפקות, מפעלי ים המלח, תרכובות ברום, אקמה טריידינג (אי. טיי), סנו ואפקון אלקטרו-מכניקה.
מתגורר בשוהם.

עמדתו ביחס לאפליה עדתית בישראל

ב-20 בדצמבר 2010 אמר מעוז, בתוכנית הטלוויזיה "לילה כלכלי": "נמאס לי לראות אשכנזים כל הזמן על הכסף שלי. אשכנזים על השטרות, אשכנזים בבית המשפט העליון - די כבר עם זה".
בכנס שנערך במכללה האקדמית ספיר ב-11 בינואר 2012 התבטא מעוז בחריפות ביחס לפערים העדתיים בישראל, כשבין היתר אמר כי יחסה של משטרת ישראל כלפי המפגינים בשדרות רוטשילד בתל אביב במסגרת מחאת האוהלים היה סלחני בהרבה מהיחס לו זכו הפנתרים השחורים בשנות ה-70 של המאה ה-20 והמפגינים מחוסרי הדיור בשכונת ג'סי כהן בחולון ובשכונת התקווה בתל אביב. בעניין זה אמר: "אני רוצה לראות שמישהו ישבור את הראש של האשכנזים בשדרות רוטשילד - המזרחי מכה את המזרחים בהוראת השלטון הלבן". מעוז ביקר את דפני ליף וראשי המחאה כשאמר: "יוזמי המחאה החברתית הם ילדים מפונקים של האליטות הישנות, שלא רוצים להתמודד בחברה תחרותית" ... "בגלל ההפגנה שלכם הורידו את מחירי הטונה ועכשיו יש עוד 1,000 מובטלים בפריפריה". עוד אמר כי "קרקעות המדינה נשדדו על ידי הקיבוצים והמושבים. עד היום בנים ממשיכים מקבלים קרקע - והם בראש המחנה. קיבלו מים במחיר נמוך. אפילו בסביון משק חקלאי נהנה מזה. ממש חקלאי - יש שם לולים עדיין". מעוז התייחס גם לאפשרויות התעסוקה של בני עדות המזרח כשאמר: "בשנות החמישים, כדי להתקדם באוניברסיטאות, היה צריך להיות קרוב של מישהו מהאוכלוסייה השולטת. היה צריך ללכת דרך פרוטקציה כדי לקבל תפקיד. לנסוע לחו"ל לשליחות? רק אם היית שייך לקליקה האוסטרו-הונגרית"... "אותה החברה הלבנה עדיין שולטת. בנק לאומי הוא בנק של הלבנים. רק הלבנים יכולים להתמנות שם לתפקידים". מעוז אף טען לקיומו של נפוטיזם בבית המשפט העליון. בעקבות דבריו הודיעה "אקסלנס נשואה" על פיטוריו אך כעבור ימים אחדים התברר שהוא פוטר רק מתפקידי הכלכלן הראשי והפרזנטור, אולם הוא ממשיך לשמש בחברה כדירקטור ומנהל קרנות.